次韻邢懷正通判遊蔣山
作者：周必大
朝代：宋

paragraphs: 仙人薄蓬萊，乘槎度河滸。
舊觀桑田變，今訪鍾山古。
駕言出東門，恍若之帝所。
朝曦霽青霜，楓葉落紅雨。
亭亭望浮圖，隠隠插天宇。
坡垂北溟鼇，石卧南山虎。
遥聞飯後鍾，絕勝紞如鼓。
恭惟布金地，草木誰敢侮。
孤芳破冰雪，喜見梅萼吐。
同遊皆大雅，緇素競先睹。
巾車似元亮，漱石雜孫楚。
相將挹靈泉，何用照牛渚。
西方化人國，未覺道修阻。
法筵盛龍象，一一會心侶。
茗盌散午夢，蒲團便軟語。
懸知雨花社，重辯風幡舞。
相投甚針芥，味道真酪乳。
從來草堂靈，俗駕回吾祖。
况如雲仍輩，么麽那復數。
後車倘許隨，未羨黄金塢。